Edgar Snow

Edgar Snow (født 17. juli 1905 i Kansas City i Missouri i USA, død 15. februar 1972) var en amerikansk journalist kjent for sine bøker og artikler om kommunismen i Kina.


== Biografi ==
Snow studerte journalistikk ved University of Missouri, men flyttet til New York før slutteksamen. Han hadde tjent noen penger på aksjer og solgte seg ut før børskrakket i 1929. Han flyttet til Kina i 1928 og ble der til 1941, og fikk således med seg viktige år av den kinesiske borgerkrig. I den perioden skrev og utgav han et stort antall artikler og bøker. Han arbeidet også for den kinesiske regjering i Beijing. I 1937 utgav ham den boken som gjorde ham verdenskjent, Rød stjerne over Kina (Red Star Over China), en skildring av den revolusjonære bevegelse som skulle lede til opprettelsen av Folkerepublikken Kina. Han hadde vært i kommunistenes baseområde i Shaanxi-provinsen og hatt utførlige samtaler med Mao Zedong i Bao'an sommeren 1936. 
Boken var et propagandakupp for de kinesiske kommunistene i sinn alminnelighet og for Mao i sin særdeleshet. Det var Mao som hadde bedt kontakter i Shanghai om å finne en egnet amerikansk journalist som kunne benyttes for å tegne et fordelaktig bilde av begivenhetene. Boken Rød stjerne over Kina er for det meste resultatet av de lange intervjuer som Mao Zednong og noen andre kommunistledere gav Snow de tre måneder sommeren 1936 da han oppholdt seg i det kommunisiske baseområdet. Lite ble der overlatt til tilfeldighetene; man gikk langt i å teilrettelegge slik at journalisten skulle få et fordelaktig inntrykk. Mange av de opplysninger Snow ble furnert med, var voldsomme forvrengninger. For eksempel ble boken retningsgivende for det inntrykk av Mao Zedongs personlige heroisme under «den lange marsjen» som skulle bre seg. Militære seirer ble overdrevet eller til og med oppdiktet.  Meget ble fortiet - han fikk ikke tak i at det bygde seg opp store spenninger mellom Mao og de Stalin-tro i kommunistpartiet. Snow kunne heller ikke gjengi de mørkere sider ved kommunistenes fremferd - han ble holdt uvitende om den terror, tortur og mord. Men til tross for sine store mangler, gav likevel boken mye presis og verdifull innsikt. 
Snow vendte hjem til USA i 1941 med sin amerikanske hustru Helen Foster. På grunn av hans gamle bånd til kommunistene ble livet hans vanskelig under mccarthyismen, og han ble tvunget til å forlate fedrelandet i 1950-årene. Han flyttet til Sveits, men beholdt sitt amerikanske statsborgerskap. 
Han var tilbake i Kina i 1961 og 1964 og intervjuet Mao Zedong og Zhou Enlai. I 1970 reiste han en siste gang til Kina og ble da fortalt gjennom et intervju av Mao i desember at president Richard Nixon ville være en velkommen gjest, enten som USAs president eller som turist og privatperson. Dette besøket skulle etter hvert føre videre til normaliseringen av de sino-amerikanske forbindelser, selv om Snow ikke ble kreditert. Washington fikk først senere vite om intervjuet og hadde gjennom helt andre kanaler allerede forberedt Nixons besøk.

Snow døde av kreft den 15. februar 1972, omtrent samtidig som president Nixon reiste til Kina. Hans levninger ble delt i to; halvparten av hans aske ble spredt på Pekinguniversitetets område i Beijing.


== Verker ==
Living China: Modern Chinese Short Stories
Red Star Over China, mange utgaver, London, New York, 1937-1944. Opptrykk Read Books, 2006, ISBN 978-1406798210; Hesperides Press, 2008, ISBN 978-1443736732.
The Battle for Asia
Far Eastern Front
People On Our Side. Random House, 1944.
Stalin Must Have Peace. Random House, 1947.
China, Russia, and the USA
Red China Today: The Other Side of the River. Gollancz, 1963. Nyutgivelse Penguin Books, 1970. ISBN 0140211594.
The Long Revolution


== Litteratur ==
Paul French: Through the Looking Glass: Foreign Journalists in China, from the Opium Wars to Mao. Hong Kong University Press, 2009.
John Maxwell Hamilton: Edgar Snow: A Biography. Bloomington: Indiana University Press, 1988.
Jonathan Mirsky:  «Message from Mao», i New York Review (16. februar 1985): 15-17.
Shewmaker, Kenneth E., Americans and Chinese Communists, 1927-1945: A Persuading Encounter, Ithaca, NY: Cornell University Press (1971) ISBN 080140617X
Edgar Snow: Journey to the Beginning.  New York: Random House, 1958. Memoarer.
S. Bernard Thomas: Season of High Adventure: Edgar Snow in China, Berkeley: University of California Press, 1996.
Henry A. Kissinger (1994). Diplomacy. New York: Simon & Schuster Paperbacks. s. 726. ISBN 0-671-51099-1. 


== Referanser ==


== Eksterne lenker ==
(en) Edgar Snow Archives ved University of Missouri i Kansas City